
Text rozhodnutia
Súd: Krajský súd Košice Spisová značka: 2Co/363/2016 Identifikačné číslo súdneho spisu: 7112201423 Dátum vydania rozhodnutia: 05. 10. 2016 Meno a priezvisko sudcu, VSÚ: JUDr. Ľuboš Kunay ECLI: ECLI:SK:KSKE:2016:7112201423.2 Uznesenie Krajský súd v Košiciach v senáte zloženom z predsedu senátu JUDr. Ľuboša Kunaya a sudkýň JUDr. Andrey Galdunovej a JUDr. Viery Bodnárovej v spore žalobcu Železnice Slovenskej republiky, Bratislava, Klemensova 8, Bratislava, IČO: 31 364 501, proti žalovanému M-D-J, spol. s.r.o, Juhoslovanská 1, Košice, IČO: 31 678 378, o vypratanie nehnuteľnosti, o odvolaní žalovaného proti rozsudku č.k. 15C/10/2013-88 zo dňa 21.3.2014 Okresného súdu Košice II r o z h o d o l : O d m i e t a odvolanie. Stranám sporu n e p r i z n á v a náhradu trov odvolacieho konania. o d ô v o d n e n i e : 1. Okresný súd Košice II ako súd prvej inštancie rozsudkom č.k. 15C/10/2013-88 z 21.3.2014 rozhodol tak, že žalovaný je povinný vypratať pozemkovú plochu, zapísanú na LV č. XXX, parc. C KN č. XXXX/X o výmere 800 m2, druh pozemku „zastavané plochy a nádvoria“, vedenú Katastrálnym úradom Košice, Správa katastra Košice, okres Košice IV, obec Košice - JUH, katastrálne územie Južné mesto, do 3 dní od právoplatnosti rozsudku a zároveň rozhodol o náhrade trov konania. 2. Proti uvedenému rozsudku podal žalovaný odvolanie, v ktorom poukázal na to, že došlo k novým skutočnostiam, a to k úhrade niektorých faktúr, a preto žiadal súd, aby zrušil rozsudok o vypratanie prenajatej pozemkovej plochy, vzal tieto skutočnosti na vedomie, nakoľko žalovaný chce túto plochu naďalej využívať. Náhradu trov odvolacieho konania si neuplatnil. 3. Krajský súd v Košiciach ako odvolací súd ( § 34 CSP) skôr, ako pristúpil k vecnému preskúmaniu napadnutého rozsudku, zaoberal sa otázkou včasnosti podaného odvolania, v rámci skúmania splnenia podmienok odvolacieho konania a dospel k záveru, že odvolanie žalovaného je podané po uplynutí zákonom určenej lehoty. 4. Žalovaný podával odvolanie proti rozhodnutiu súdu prvej inštancie v čase účinnosti zákona č. 99/1963 Zb. (O.s.p. účinný do 30.6.2016 ) a odvolací súd vec prejednával v čase účinnosti zákona č. 160/2015 Z.z. CSP účinného od 1.7.2016 (ďalej len CSP). 5. Podľa§ 470 ods. 1,2 CSP ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali pred dňom nadobudnutia účinnosti tohto zákona zostávajú zachované. 6. Podľa § 201 ods. 1 O.s.p. účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. 7. Podľa § 204 ods. 1 O.s.p. (v súčasnosti § 362 ods. 1 CSP) odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. 8. Podľa § 57 ods. 1,3 O.s.p. do plynutia lehoty sa nezapočítava deň, keď došlo k skutočnosti určujúcej začiatok lehoty. Lehota je zachovaná, ak sa posledný deň lehoty urobí úkon na súde, alebo podanie odovzdá orgánu, ktorý má povinnosť ho doručiť. 9. Podľa § 121 CSP lehota podľa tohto zákona môže byť určená podľa hodín, dní, týždňov, mesiacov a rokov. Do plynutia lehoty určenej podľa dní sa nezapočítava deň, keď nastala skutočnosť určujúca začiatok lehoty. Lehoty určené podľa týždňov, mesiacov alebo rokov sa končia uplynutím toho dňa, ktorý sa svojím označením zhoduje s dňom, keď nastala skutočnosť určujúca začiatok lehoty; ak ho v mesiaci niet, posledným dňom mesiaca. Ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň. Lehota je zachovaná, ak sa v posledný deň lehoty urobí úkon na súde alebo sa podanie odovzdá orgánu, ktorý má povinnosť ho doručiť; to platí aj vtedy, ak je podanie urobené elektronickými prostriedkami doručené súdu mimo pracovného času. 10. Z vyššie citovaných zákonných ustanovení vyplýva, že odvolanie proti rozsudku ( rovnako aj uzneseniu) sa podáva do 15 dní od jeho doručenia, pričom deň doručenia sa do tejto lehoty nezapočítava a lehota je zachovaná, ak sa posledný deň lehoty podanie odovzdá na súde alebo orgánu, ktorý má povinnosť ho doručiť (na poštovú prepravu). 11. V danom prípade ako to vyplýva z obsahu spisu napadnutý rozsudok bol doručený žalovanému dňa 29.4.2014 do vlastných rúk, o čom svedčí doručenka, ktorá sa v spise nachádza a nasledujúci deň, t.j. 30.4.2014 začala plynúť 15-dňová lehota na podanie odvolania. Táto lehota uplynula dňom 14.5.2014, t.j. deň 14.5.2014 bol posledným dňom, kedy bolo možné doručiť odvolanie na súd alebo podať ho na poštovú prepravu. 12. V rozsudku bol žalovaný riadne poučený o možnosti podať odvolanie do 15 dní od jeho doručenia, avšak žalovaný podal odvolanie na poštovú prepravu až dňa 16.5.2014, t.j. po márnom uplynutí 15- dňovej lehoty stanovenej zákonom. Uvedená skutočnosť o tom, kedy bola zásielka daná na prepravu (dňa 16.5.2014 na Pošte Košice 13) vyplýva zo správy Slovenskej pošty a.s., ktorú si súd prvej inštancie vyžiadal. Z uvedeného teda jednoznačne vyplýva, že odvolanie bolo podané po uplynutí zákonom určenej lehoty v čase, kedy rozsudok už bol právoplatný a zároveň nejde o žiaden z prípadov podľa ust. § 204 ods. 1 vety druhej, ani § 204 ods. 2 O.s.p., pretože strany sporu boli správne poučené súdom prvej inštancie o lehote na podanie odvolania a žalovaný taktiež nepožiadal o odpustenie zmeškanej lehoty na podanie odvolania. 13. Podľa § 386 písm. a CSP odvolací súd odmietne odvolanie, ak bolo podané oneskore. 14. Vzhľadom na uvedené dôvody odvolací súd odvolanie žalovaného ako oneskorene podané odmietol. 15. O nároku na náhradu trov odvolacieho konania bolo rozhodnuté podľa ust. § 396 ods. 1 CSP v spojení s ust. § 256 ods. 1 CSP a článku 4 ods. 1 CSP. Civilný sporový poriadok neobsahuje ustanovenia o trovách konania v prípade rozhodnutia o odmietnutí odvolania, preto o trovách konania v tomto prípade odvolací súd rozhodol podľa ust. § 256 ods. 1 CSP, ktoré upravuje problematiku, čo do obsahu a účelu najbližšiu odmietnutiu odvolania z dôvodu, že konanie v tomto prípade končí bez toho, aby odvolací súd rozhodol vo veci samej, teda obdobne, ako v prípade zastavenia konania, a to v dôsledku procesného zavinenia tej strany sporu, ktorá podala odvolanie po zákonom určenej lehote. V prejednávanej veci žalovaný svojím správaním zavinil odmietnutie odvolania, keď toto podal po zákonom určenej lehote a takto mu vznikla povinnosť nahradiť trovy odvolacieho konania žalobcovi. Keďže žalobcovi trovy odvolacieho konania nevznikli, odvolací súd stranám sporu náhradu trov odvolacieho konania nepriznal. 16. Rozhodnutie prijal senát Krajského súdu v Košiciach pomerom hlasov 3:0 (§ 393 ods.2 CSP). Poučenie: Proti tomuto uzneseniu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces (§ 420 CSP). Dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne (§ 421 ods. 1 CSP). Dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n) (§ 421 ods. 2 CSP). Dovolanie podľa § 421 ods. 1 nie je prípustné, ak a) napadnutý výrok odvolacieho súdu o peňažnom plnení neprevyšuje desaťnásobok minimálnej mzdy; na príslušenstvo sa neprihliada, b) napadnutý výrok odvolacieho súdu o peňažnom plnení v sporoch s ochranou slabšej strany neprevyšuje dvojnásobok minimálnej mzdy; na príslušenstvo sa neprihliada, c) je predmetom dovolacieho konania len príslušenstvo pohľadávky a výška príslušenstva v čase začatia dovolacieho konania neprevyšuje sumu podľa písmen a) a b). Na určenie výšky minimálnej mzdy v prípadoch uvedených v odseku 1 je rozhodujúci deň podania žaloby na súde prvej inštancie (§ 422 ods. 1,2 CSP). Dovolanie len proti dôvodom rozhodnutia nie je prípustné (§ 423 CSP). Dovolanie môže podať strana, v ktorej neprospech bolo rozhodnutie vydané (§ 424 CSP). Dovolanie môže podať intervenient, ak spolu so stranou, na ktorej vystupoval, tvoril nerozlučné spoločenstvo podľa § 77 (§ 425 CSP). Prokurátor môže podať dovolanie, ak sa konanie začalo jeho žalobou alebo ak do konania vstúpil (§ 426 CSP). Dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Dovolanie je podané včas aj vtedy, ak bolo v lehote podané na príslušnom odvolacom alebo dovolacom súde (§ 427 ods. 1,2 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). Povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) dovolateľom právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa (§ 429 ods. 2 CSP). Rozsah, v akom sa rozhodnutie napáda, môže dovolateľ rozšíriť len do uplynutia lehoty na podanie dovolania (§ 430 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2016:7112201423.2 (dáta aktuálne k 2. 11. 2026). Záväzné je znenie zverejnené súdom.




